Colin Todd stopper i Randers FC efter denne sæson. Det sker efter gensidig aftale. Den rutinerede træner går på pension.

Colin Todd har igennem to perioder stået i spidsen for Randers FC, men til sommer er det slut. Den bundrutinerede træner har besluttet sig for at gå på pension og stopper derfor i Superliga-klubben.

Bestyrelsesformand Svend Lynge Jørgensen sender en stor tak i Colin Todds retning for indsatsen.

- Det er altid en udfordring, når en højt værdsat medarbejder fratræder - især når det er en person, der har haft så stor indflydelse på den succes, Randers FC har haft både på og uden for banen, siger Lynge Jørgensen til klubbens hjemmeside og fortsætter:

- Vi har indgået denne gensidige aftale på en professionel måde med fuld respekt for det arbejde, Colin har udført og ikke mindst de fodboldresultater, han har opnået med Randers FC.

- Colin er en del af Randers FCs DNA, og hans indsats for klubben vil være mærkbar i lang tid fremover. Vi takker oprigtigt Colin for hans bidrag i de mange år og ser frem til, at han leder holdet og det øvrige trænerteam resten af sæsonen.

Colin Todd stopper i Randers FC efter to perioder i klubben. Fra 2007 til 2009 og igen fra 2012 til sommeren 2016.

Støt Randers FC og støt vores sponsorer.